DOD เด้ง 5% รับผถห.ใหญ่เก็บหุ้นดึงความเชื่อมั่น ฟากผบห.มั่นใจขยายตลาดจีนดันผลงานโต
DOD เด้ง 5% รับผถห.ใหญ่เก็บหุ้นเรียกความเชื่อมั่น ฟากผบห.มั่นใจขยายช่องทางการขายในจีนดันผลงานโต ล่าสุด ณ เวลา 15.11 น. อยู่ที่ 12.50 บาท บวก 0.60 บาท หรือ 5.04% สูงสุดที่ 12.60 บาท ต่ำสุดที่ 12 บาท ด้วยมูลค่าซื้อขาย 121.79 ล้านบาท
4 ก.พ. 2562

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ล่าสุด ณ เวลา 15.11 น. อยู่ที่ 12.50 บาท บวก 0.60 บาท หรือ 5.04% สูงสุดที่ 12.60 บาท ต่ำสุดที่ 12 บาท ด้วยมูลค่าซื้อขาย 121.79 ล้านบาท

ทั้งนี้ นางสาวศุภมาส อิศรภักดี ประธานเจ้าหน้าที่บริหาร DOD เปิดเผยว่า แผนการดำเนินธุรกิจในปี 2562 นั้น ขณะนี้อยู่ระหว่างการปรับแผนโครงสร้างทางธุรกิจ เพื่อให้สอดรับกับธุรกิจใหม่ที่เข้ามาช่วยสร้างมูลค่าเพิ่ม และขีดความสามารถทางการแข่งขันในการต่อยอดและขยายไลน์ธุรกิจของบริษัทฯในอนาคต ภายหลังจากที่บริษัทฯเข้าซื้อ PCCA
รวมถึงการขยายช่องทางการขายในประเทศจีนจากที่บริษัทฯได้มีการเซ็น MOU กับ CNR MALL และสถาบันบัณฑิตวิทยาศาสตร์จีน (CAS) ในการเป็นตัวแทนจําหน่าย ผลิตภัณฑ์เสริมอาหาร วิตามิน ผลิตภัณฑ์สมุนไพรไทย  ยาแผนโบราณ ผลิตภัณฑ์สกินแคร์ และเครื่องสําอาง ผ่านช่องทางการจําหน่าย TV shopping ของ CNR MALL ช่องสถานีโทรทัศน์ CCTV ในช่วงที่ผ่านมา ดังนั้นเชื่อว่า หลังจากปรับโครงสร้างรายได้ธุรกิจ บริษัทฯจะมีอัตราการเติบโตเพิ่มขึ้นอย่างเห็นได้ชัด ในช่วงครึ่งปีหลังของปี 2562
อนึ่งก่อนหน้านี้ผู้ถือหุ้นใหญ่ DOD ได้ทยอยเก็บหุ้นของบริษัทฯในกระดานหลักทรัพย์เอ็ม เอไอ ในนามส่วนตัว รวมทั้งสิ้น จำนวน 447,300 หุ้น ราคาเฉลี่ยหุ้นละ 11.94 บาท คิดเป็นมูลค่า 5.34 ล้านบาท โดยการเข้าซื้อหุ้นครั้งนี้เนื่องจากมีความเชื่อมั่นในศักยภาพการเติบโตทางธุรกิจ และเป็นการสร้างความมั่นใจให้กับผู้ถือหุ้น และนักลงทุน ได้เห็นถึงความแข็งแกร่งทางธุรกิจ